NWR ชนะประมูลรันเวย์ 3 สนามบินสุวรรณภูมิ เคาะราคาต่ำสุด 9.7 พันลบ.
NWR ชนะประมูลรันเวย์ 3 สนามบินสุวรรณภูมิ เคาะราคาต่ำสุด 9.7 พันลบ.
11 มี.ค. 2563

นายพลพัฒ กรรณสูต ประธานเจ้าหน้าที่บริหาร บริษัท เนาวรัตน์พัฒนาการ จำกัด (มหาชน) หรือ NWR เปิดเผยภายหลังจากการชนะยื่นราคาประมูลโครงการก่อสร้างทางวิ่งเส้นที่ 3 ท่าอากาศยานสุวรรณภูมิ (ทสภ.) ว่า บริษัทยื่นเคาะราคาประมูล e-Bidding โครงการก่อสร้างรันเวย์ที่ 3 สนามบินสุวรรณภูมิ วงเงิน 10,474 ล้านบาท เมื่อวันที่ 6 มี.ค.ที่ผ่านมา ผลการเคาะราคาของงานรันเวย์ ปรากฏผู้ซื้อเอกสาร 12 ราย ยื่นเคาะราคา 3 ราย โดย กลุ่มเนาวรัตน์ เสนอราคาต่ำสุดอยู่ที่ 9,713 ล้านบาท ต่ำกว่าราคากลางกว่า 700 ล้านบาท
โดยโครงการนี้เป็นโครงการสำคัญเชิงสัญลักษณ์ที่จะสามารถเรียกความเชื่อมั่นจากผู้ประกอบการธุรกิจท่องเที่ยวทั่วโลกได้ในระยะสั้นว่ารัฐบาลไทยนั้นยังคงให้ความสำคัญการลงทุนโครงสร้างพื้นฐานที่จะเพิ่มขีดความสามารถในการแข่งขันของประเทศ ถึงแม้ว่าธุรกิจท่องเที่ยวปัจจุบันได้รับผลกระทบรุนแรงจากไวรัสโควิด-19 ภายหลังการเปิดใช้งาน กรุงเทพฯจะมีทางวิ่งสำหรับรองรับเที่ยวบินระหว่างประเทศถึง 5 ทางวิ่ง ถึงแม้ว่างานนี้มีการแข่งขันสูงกับผู้รับเหมารายใหญ่ระดับประเทศ
“เราเชื่อมั่นว่าการตัดสินใจแข่งขันในครั้งนี้จะคุ้มค่าสำหรับเนาวรัตน์ เนื่องจากเราจะได้มีโอกาสเป็นส่วนหนึ่งในการสร้างผลงานทางวิ่งที่จะทำให้ไทยเป็นผู้นำเศรษฐกิจการบินในภูมิภาค” นายพลพัฒ กล่าว